ኢትዮጵያ የንግድ ተደራሽነቷን ማስፋት እንዳለባት ተጠቆመ
 ለምለም መንግሥቱ አዲስ አበባ፡- ኢትዮጵያ
ከጅቡቲ ጋር ሙሉ ለሙሉ የፈጠረችውን
የንግድ ግንኙነት ተደራሽነቷን
ወደሌሎችም በማስፋት የአፍሪካ
ነፃ የንግድ ቀጣና ተጠቃሚነቷን ማሳደግ እንዳለባት አንድ የፖሊሲ ባለሙያ አስታወቁ። የፖሊሲ ባለሙያው ዶክተር ቆስጠንጢኖስ በረኸተስፋ ዛሬ የሚጠበቀውን ‹‹አፍሪካ ኮንቲኔታል ፍሪ ትሬድ›› የተሰኘው ጋና አክራ ላይ የተከፈተውን ጽሕፈትቤት ይፋ የማድረግ ሥነሥርዓት አስመልክቶ አዲስዘመን ጋዜጣ ላቀረበላቸው ጥያቄ በሰጡት ማብራሪያ ኢትዮጵያ የኤሌክትሪክ ኃይል በማደራጀት፣መንገድ በመዘርጋት፣በአጠቃላይ በመሠረተልማት ዝርጋታ ትልቁን ድርሻ ወስዳ ከጎረቤት ሀገሮች ጋር ለመገናኘት እያደረገች ባለው እንቅስቃሴ ከጅቡቲ ጋር ሙሉ ለሙሉ የንግድ ግንኙነት ፈጥራለች። በአሁኑ ጊዜም ለጅቡቲ ኤልክትሪክ ታቀርባለች። ጅቡቲም ለኢትዮጵያ ወደብ ሆና ታገለግላለች። እንዲህ ያለው ግንኙነት ከአንዳንድ የአፍሪካ ሀገራት ጋርም ጅምር እንቅስቃሴዎች ቢኖሩም የበለጠ በማስፋት የአፍሪካ ነፃ የንግድ ቀጣና ተጠቃሚነቷን ማሳደግ ይጠበቅባታል ብለዋል። ኢትዮጵያ በመሰረተልማቱ ትልቁን ዕርምጃ ወስዳ በመንቀሳቀስ ላይ መሆኗን የጠቆሙት የፖሊሲ ባለሙያው፤ ከመካከለኛውና ከምዕራብ አፍሪካ በተሻለ በምሥራቅ አፍሪካ የኃይል ማመንጫና ማሰራጫና መንገድ በመሥራት እንዲሁም የኢንዱስትሪ ፓርኮች ልማት በማከናወን የተሻለ ሥራ መሥራቷን አመልክተዋል። የበለጠ ተጠቃሚነትን ለማሳደግ ቴክኖሎጂ፣ባለሙያና ሀብት ያላቸው ኩባንያዎችን መፍጠርና ዘመናዊ የአሠራር ሥርዓት መዘርጋት እንደሚጠበቅ አመልክተዋል። ኢትዮጵያ ያላትን ሰፊ የእርሻ መሬትና የውሃ ሀብት በአግባቡ ከተጠቀመችና በመገንባት ላይ ያለችውን የኢንዱስትሪ ፓርኮች ካጠናከረች ወደፊት ሱዳን፣ኬኒያ፣ጅቡቲና ሌሎችም ጎረቤት ሀገሮች ከተለያዩ ሀገሮች የሚያስገቡትን ምርት በማቅረብ ተጠቃሚ ልትሆን የምትችልበት ዕድል ሰፊ እንደሆነ ገልጸዋል። ተጠቃሚ ሀገራትም ከሌሎች ሀገሮች በሚያስገቡት አገልግሎቶች የሚጣልባቸውን ቀረጥ እንደሚያስቀርላቸው ጠቁመዋል። የንግድ ትስስሩ በመካከላቸው
በድንበርና በተለያየ መንገድ የሚነሳው አላስፈላጊ
ንትርክ ጠብቦ የዲፕሎማሲ
ግንኙነታቸው ወደ መልካም ነገር እንዲለወጥ
በማገዝ ሀገራቱ ዘርፈብዙ
ጥቅሞችን ያስገኝላቸዋል ብለዋል። የአፍሪካ ህብረት 50ኛ የምሥረታ በዓሉን ሲከበር ከ50 ዓመታት በኋላ እኤአ በ2060 አፍሪካ አንድ የንግድ ቀጠና ትሆናለች የሚል ውሳኔ ተላልፎ እንደነበር ያወሱት የፖሊሲ ባለሙያው፤የንግድ ልውውጡን ወደ ተሻለ ደረጃ እንዲሸጋገር ከተፈለገ ሀገራቱ መሠረተ ልማት ማስፋፋት፣ግጭቶችን ማቆም ይጠበቅባቸዋል ብለዋል። የአፍሪካ ነፃ የንግድ ቀጣና የንግድ ትሥሥርን ብቻ የሚያጎለብት የተለያዩ ግንኙነቶችን ለማጠናከር የሚያግዝ እንደሆነ አመልክተዋል። የአፍሪካ ህብረት ብዙ አዋጆችን ማውጣቱት ያወሱት የፖሊሲ ባለሙያው ትልቁ ችግርና ክፍተት ተፈጻሚ አለማድረግ እንደሆነ ጠቁመዋል። እኤአ በ2009 በመሰረተ ልማት፣ በኢኮኖሚ፣በሰብዓዊ ድጋፍ ሥራዎች አሥራአንድ የአፍሪካ ሀገሮችን ለማስተሳሰር ጥናት ተጠንቶ ለሥራዎቹ ማስፈፀሚያ የሚውል ወደ 21 ቢሊየን ዶላር ገንዘብ ባለመገኘቱ አለመተግበሩን፣እኤአ በ2015 እንዲሁም 69 ቢሊየን ዶላር የሚያወጣ ሥራ እንዲሠራ በጥናት ቢለዩም ሳይከናወኑ መቅረታቸውን ጠቁመዋል። ሥራዎች በእነዚህ ሁሉ ፈተናዎች ማለፋቸውን አስታውሰዋል።አዲስ ዘመን  ታህሳስ 23/2013